Birthe Skaarup (DF), 2004-05-05:
Jeg siger da tak for ministerens besvarelse.
Det er jo helt klart, at der er nogle områder, hvor vi ikke er enige, også set i relation til bæredygtigheden i den rigtige konstruktion. Vi tvivler i hvert tilfælde lidt på det.
Under alle omstændigheder har vi fået noget at se til, efter at Strukturkommissionen barslede dér i januar måned, og også efter at høringssvarene er kommet ind.
Som jeg sagde i min begrundelse, har vi rejst denne her debat i Dansk Folkeparti i lyset af, at vi mener, at den overordnede forvaltning af sygehusvæsenet skal ligge i en sygehusstyrelse under Indenrigs- og Sundhedsministeriet, altså en statsmodel.
Fordelen ved et statsligt ejerskab og styring kan motiveres med hensyn til væsentlige almene interesser og Folketingets centrale behov for at kunne gennemføre en fastlagt politik for landet i sin helhed.
Staten har ansvaret for den offentlige virksomhed, og den har en given tilknytning til hele landet.
Det er statens opgave at tilgodese beskyttelsen af borgerens liv, sundhed og sociale tryghed.
Det rådgivende sundhedsudvalg opstillede i sin rapport
fra januar 2003 en række fordele og ulemper ved forskellige måder at indrette sundhedsvæsenet på i forbindelse med en kommende amtskommunal reform.
En af de undersøgte modeller var statsmodellen, og det er som sagt den, Dansk Folkepartis forslag i det store og hele indebærer en virkeliggørelse af.
Formålet med forslaget er, at en sygehusstyrelse skal overtage styringsfunktionerne, som hidtil har været placeret i amtsrådet, Amtsrådsforeningen og H:S. Med denne samling af ansvaret for sygehusene under Indenrigs- og Sundhedsministeriet sikrer det efter vores vurdering, at der gennemføres en effektiv implementering af de nationale sundhedspolitiske målsætninger og planer i sundhedssektoren.
Gennem en central sygehusstyrelse sikres det nemlig, at der er mulighed for at gennemføre en præcis kapacitetsstyring, hvor ansvaret for sygehusvæsenet er placeret centralt hos sundhedsministeren.
Folketinget bevilger alene udgifterne til sundhedsvæsenet og har samtidig den parlamentariske kontrol.
Vi mener, at en statsmodel giver ansvaret for at tilbyde borgerne ydelser på sundhedsområdet; den overordnede styring af sygehusene skal så foretages af en national instans, en sygehusstyrelse.
Vi ser det, ligesom man har Lægemiddelstyrelsen og Sundhedsstyrelsen, at vi så også får en sygehusstyrelse, og det synes vi kunne være en rigtig god konstruktion.
Vi ser også gerne, at sygehusene eksempelvis finansieres ved en kombination af fast bevilling og aktivitetsbaseret afregning, og at sygehusstyrelsen udstyres med det konkrete budget og et driftsansvar for sygehusene, for planlægningen samt koordinering med det øvrige sundhedssystem.
Vi har naturligvis mærket os, at det rådgivende sundhedsudvalg fastslår, at et statsligt sygehusvæsen vil være velegnet til at sikre faglig bæredygtighed i udførelse af sygehusfunktionerne.
Vi mener også, at forskelle i de lokale behov vil blive mindsket, og at det statslige sygehusvæsen giver bedre mulighed for at mindske uønskede regionale forskelle.
Som sagt tror vi, at et statsligt sygehusvæsen vil lette adgangen for mindre sygehuse til at besætte ledige stillinger.
I den nuværende opbygning er der efter vores vurdering mange læger og sygeplejersker, der er tilbageholdende med at lade sig ansætte på et mindre sygehus af frygt for, at det udadtil vil fremstå som et prestigetab.
Ansættelser skal efter vores mening foretages af sygehusstyrelsen centralt, såfremt vi får et statsligt sygehusvæsen, hvorefter den kan placere den ansatte læge på det sygehus, hvor der måtte være behov for vedkommendes lægekompetence, ligesom placering af specialer fortsat skal foregå fra centralt hold, således at dyre og komplicerede operationer og andre behandlinger kan udføres på de bedste og de største hospitaler.
Jeg vil godt sige, at flere faktisk har været inde på det samme som Dansk Folkeparti.
Dansk Industri har faktisk sagt, at skal amterne væk, jamen så er det helt fint, men så vil de have en kommunalreform, hvor der ikke er regioner.
Jeg vil godt gøre opmærksom på her, at Børsens leder i går havde en lignende argumentation.
De sagde bl.a., at indenrigs- og sundhedsministerens plan var en tja-model.
Man kan jo så lægge op til en vurdering af, hvad det betyder.
Hvorom alting er, vil jeg slutte med at fremsætte følgende:
Forslag til vedtagelse »Folketinget noterer sig, at regeringen har fremlagt forslag til ny struktur for den offentlige forvaltning, og at der i de kommende uger vil være forhandlinger herom.
Folketinget finder, at sygehusområdet trænger til en fastere og mere ensartet styring end hidtil for at sikre, - at patienternes tarv varetages optimalt, - at ventelisterne nedbringes, - at der opnås den bedst mulige kvalitet i behandlingen, - at de lægefaglige ressourcer udnyttes bedst muligt, - at de mindre sygehuse i videst muligt omfang bevares, og - at det overordnede ansvar for sygehusplanlægningen samles hos regering og Folketing.
I den forbindelse pålægger Folketinget regeringen at arbejde ud fra den såkaldte statsmodel, som betyder, at den offentlige forvaltning vil blive todelt - dvs. alene med stat og kommune.
Staten skal herefter varetage sygehusområdet.«